作者:錢起
標題:初黃綬赴藍田縣作
內容:蟠木無匠伯，終年棄山樊。苦心非良知，安得入君門。忽忝英達顧，寧窺造化恩。螢光起腐草，雲翼騰沉鯤。片石世何用，良工心所存。一叨尉京甸，三省慚黎元。賢尹正趨府，僕夫儼歸軒。眼中縣胥色，耳裡蒼生言。居人散山水，即景真桃源。鹿聚入田徑，雞鳴隔嶺村。餐和俗久清，到邑政空論。且嘉訟庭寂，前階滿芳蓀。